tttarun/llama2_hindi huggingface dataset:
"एक कुशल नेतृत्व की वजह से एक दुरूह संभावना को यथार्थ में परिवर्तित किया जा सका।" भारतीय रियासतों के एकीकरण के संदर्भ में इस कथन पर चर्चा कीजिये।
उत्तर :
उत्तर की रूपरेखा:
भारत के एकीकरण में सरदार पटेल की भूमिका को रेखांकित करें।
सरदार पटेल को एकता का प्रसिद्ध नीतिज्ञ कहा गया, जिनके पास व्यावहारिक कुशाग्रता रही और जिन्होंने एक स्मरणीय कार्य का संपादन किया। उन्होंने प्रभावशीलता के साथ देशी रियासतों के एकीकरण का प्रबंधन किया, जिसके लिये उन्होंने कूटनीतिक कौशल और दूरदर्शिता का परिचय दिया। भारत जैसे लोकतांत्रिक देश में 562 स्वतंत्र रियासतों के विलय की समस्या जटिल और संवेदनशील थी, लेकिन एक बार ब्रिटिश राज की सर्वोच्चता की समाप्ति के बाद भारत को बाल्कनीकरण से बचाना अनिवार्य था। सरदार पटेल ने जुलाई 1947 में रियासत विभाग का कार्यभार संभाला। उन्होंने देशी रियासतों के तत्काल और अनिवार्य एकीकरण की आवश्यकता को महसूस किया। उन्होंने लौह नीति का अनुकरण किया और यह स्पष्ट कर दिया कि वे किसी भी रियासत को न तो स्वतंत्र और न ही भारत के अंदर पृथक अस्तित्व के रूप में बने रहने का अधिकार रखने की स्वीकृति देंगे।
पटेल ने राजाओं की देशभक्ति और राष्ट्रीय संवेदना का आह्वान भी किया और देश हित में उन्हें एक लोकतांत्रिक संविधान के निर्माण से जुड़ने के लिये आमंत्रित किया। उन्होंने इन रियासतों को इस बात के लिये राजी किया कि वे अपने रक्षा, विदेशी मामले और संचार के अधिकार भारत सरकार को समर्पित कर दें। अपने कौशल से उन्होंने अलगाववादी राजाओं की एकता को भंग कर दिया। 15 अगस्त, 1947 तक केवल हैदराबाद, जूनागढ़ और कश्मीर को छोड़कर शेष सभी रियासतों का भारत में विलय हो गया। तत्पश्चात् उन्होंने त्रि-चरणीय प्रक्रिया अर्थात् राज्यों के समिलन, केन्द्रीकरण और एकीकरण का इस्तेमाल किया। एक संघ का गठन करने के लिये रियासतों का विलय किया गया।
उन्होंने बड़ी कुशलता से जूनागढ़ और हैदराबाद का प्रबंधन किया। जूनागढ़ के नवाब ने पाकिस्तान के साथ मिलने की इच्छा जताई। जब जनता ने विद्रोह कर दिया तो पटेल ने हस्तक्षेप किया। भारत सरकार ने प्रशासन अपने हाथ में ले लिया। पटेल ने जनमत संग्रह कराकर इसका भारत में विलय किया। इस घटना ने स्वतंत्रता के बाद पटेल की प्रसिद्धि को शिखर पर पहुँचा दिया और आज भी वे भारत का एकीकरण करने वाले व्यक्तित्त्व के रूप में याद किये जाते हैं। इस परिप्रेक्ष्य में उनकी तुलना बिस्मार्क से की जा सकती है जिसने कुछ ऐसा ही 1860 के दशक में किया था।
शैल चक्र से आप क्या समझते हैं? उदाहरण सहित स्पष्ट करें।
उत्तर :
शैल चक्र का संबंध चट्टानों के स्वरूपीय परिवर्तन से है। शैलें अपने मूल रूप में अधिक समय तक नहीं रहती हैं, बल्कि इनमें परिवर्तन होता रहता है। शैल चक्र एक सतत् प्रक्रिया है, जिसमें पुरानी शैलें परिवर्तित होकर नवीन रूप लेती हैं।

आग्नेय शैलें प्राथमिक शैलें हैं तथा अन्य (अवसादी एवं कायांतरित) शैलें इन प्राथमिक शैलों से निर्मित होती हैं। आग्नेय शैलों के अनाच्छादन के फलस्वरूप अवसादी शैलों का तथा अत्यधिक ताप व दाब के फलस्वरूप कायांतरित शैलों का निर्माण होता है।

आग्नेय एवं कायांतरित शैलों से प्राप्त अंशों से अवसादी शैलों का निर्माण होता है। अवसादी शैलें अपखंडों में परिवर्तित हो सकती हैं तथा ये अपखंड अवसादी शैलों के निर्माण का एक स्रोत हो सकते हैं। निर्मित भूपृष्ठीय शैलें (आग्नेय, कायांतरित एवं अवसादी) प्रत्यावर्तन के द्वारा पृथ्वी के आंतरिक भाग में नीचे की ओर जा सकती हैं तथा पृथ्वी के आंतरिक भाग में तापमान बढ़ने के कारण ये शैलें पिघलकर मैग्मा में परिवर्तित हो जाते हैं। यही मैग्मा सभी शैलों का मूल स्रोत हैं।
हिमालयी क्षेत्र भूकंप की दृष्टि से प्रायद्वीपीय पठार की अपेक्षा अत्यधिक संवेदनशील क्यों है?
उत्तर :
हिमालयी क्षेत्र भूगर्भिक संरचना के दृष्टिकोण से एक नवीन क्षेत्र है जहाँ चट्टानें अभी स्थिर अवस्था को प्राप्त नहीं हुई हैं। वर्तमान में भी भारतीय प्लेट 5 सेमी./वर्ष की दर से गतिशील है तथा इसका यूरेशियन प्लेट से अभिसरण जारी है। इस कारण हिमालयी क्षेत्र में समस्थितिक समायोजन की प्रक्रिया चल रही है। हाल में नेपाल में आया भूकंप इसी का प्रमाण है। इसके अलावा, इस क्षेत्र में भूंकप का कारण भ्रंशों की स्थिति है।
हिमालयी क्षेत्र में मेन सेंट्रल थ्रस्ट (MCT) महान एवं लघु हिमालय के मध्य, मेन बाउन्ड्री थ्रस्ट (MBT) लघु एवं शिवालिक हिमालय के मध्य है तथा हिमालयन फ्रंट फाल्ट (HFF) शिवालिक तथा विशाल मैदान के मध्य स्थित है। इन भ्रंशों की हिमालय में उपस्थिति के कारण विनाशकारी भूकंप उत्पन्न होते हैं। विशाल मैदानी क्षेत्र सामान्य से लेकर अधिक भूकंप से प्रभावित है क्योंकि यह हिमालय के निकट स्थित है तथा इस क्षेत्र में भी कई भ्रंश मौजूद हैं।
प्रायद्वीपीय पठार भूगर्भिक संरचना की दृष्टि से सर्वाधिक प्राचीन क्षेत्र है क्योंकि यह गोंडवानालैंड का हिस्सा था। प्रारम्भ में प्राचीन संरचना से निर्मित होने व कोई भूगर्भिक हलचल न होने के कारण इस क्षेत्र को भूकंप की आशंका की दृष्टि से मुक्त क्षेत्र माना जाता था, किंतु पिछली शताब्दी में लातूर, कोयना, जबलपुर तथा 2001 में कच्छ में आए विनाशकारी भूकंप से यह अवधारणा आधारहीन साबित हुई। इस क्षेत्र में भूकंप के लिये दरार एवं भ्रंश की उपस्थिति को उत्तरदायी माना जाता है। इस प्रकार स्पष्ट है कि प्रायद्वीपीय पठार भूकंप की दृष्टि से मुक्त नहीं हैं, किंतु भूगर्भिक संरचना व पठारी स्थिति के कारण हिमालयी क्षेत्र की अपेक्षा कम संवेदनशील है। हिमालयी क्षेत्र में भारतीय प्लेट व यूरेशियन प्लेट की अभिसरण प्रक्रिया भूकंप की दृष्टि से अधिक संवेदनशील बनाती है।
भूकंपीय तरंगें पृथ्वी की आतंरिक संरचना के अध्ययन में किस प्रकार उपयोगी हैं? व्याख्या करें।
उत्तर :
 उत्तर की रूपरेखा :
भूकंप का अर्थ।
भूकंपीय तरंगों का प्रकार एवं उनकी विशेषताएँ।
भूकंपीय तरंगे किस प्रकार पृथ्वी की आतंरिक संरचना के अध्ययन में उपयोगी हैं।
निष्कर्ष।
पृथ्वी का आंतरिक भाग मानव के लिये दृश्यगत न हो पाने के कारण इसकी वास्तविक स्थिति तथा संरचना के विषय में सही जानकारी प्राप्त करना अत्यंत कठिन है। हालाँकि पृथ्वी की आंतरिक संरचना के अध्ययन के संदर्भ में अनेक प्रयास किये गए किंतु भूकंपीय तरंगों के अध्ययन के आधार पर हाल के वर्षों में पृथ्वी के बारे में जो नवीन जानकारी प्राप्त हुई है वह सर्वाधिक विश्वसनीय है।
भूकंपीय तरंगों का अध्ययन पृथ्वी की आंतरिक परतों का संपूर्ण चित्र प्रस्तुत करता है। भूकंप का अर्थ है- पृथ्वी का कंपन। यह एक प्राकृतिक घटना है। पृथ्वी के अंदर से ऊर्जा के निकलने के कारण तरंग उत्पन्न होती है जो सभी दिशाओं में फैलकर भूकंप लाती है।
भूकंपीय तरंग P, S तथा L प्रकार की होती है, जिनमें P तरंग ठोस, तरल एवं गैस तीनों माध्यम में गमन करती है, वहीं S तरंग केवल ठोस पदार्थों के माध्यम में ही गमन कर सकती है। S तरंगों की इसी विशेषता ने वैज्ञानिकों को भूगर्भीय संरचना समझने में मदद की। L तरंगे, P और S तरंगों एवं धरातलीय चट्टानों के मध्य अन्योन्य क्रिया के कारण उत्पन्न होती है। L तरंगों को धरातलीय तरंगे कहा जाता है। क्योंकि ये तरंगे धरातल के साथ-साथ चलती है। पृथ्वी की आंतरिक संरचना को जानने के लिये P और S तरंगों से विशेष रूप से सहायता मिलती है।
यदि पृथ्वी की आंतरिक संचना समरूप होती तो P और S तरंगों के व्यवहार में समरूपता पाई जाती किंतु ऐसा नहीं होता है। 33 किमी. की गहराई पर भूकंपीय तरंगों की गति अचानक बढ़ जाती है क्योंकि चट्टानों के घनत्व एवं प्रत्यास्थता में वृद्धि होती है। 100-200 किमी. की गहराई में भूकंपीय तरंगों की गति कम होती है। अतः इस प्रदेश को ‘निम्न वेग का प्रदेश’ कहते हैं। इस परत में चट्टाने आंशिक रूप से पिघली हुई अवस्था में है, इस कारण भूकंपीय वेग में कमी आती है। 200 किमी. की गहराई के पश्चात् भूकंपीय तरंगों के वेग में वृद्धि होती है तथा 2500 किमी. की गहराई पर S तरंगे विलुप्त हो जाती है जबकि P रतंगों के वेग में कमी आती है। 5150 किमी. के पश्चात् P तरंगों के वेग में पुनः वृद्धि होती है। इसी आधार पर पृथ्वी की आंतरिक संरचना को क्रस्ट, मेंटल व कोर में विभक्त किया गया है।
इन तीन संकेंद्रीय परतों में भूकंपीय तरंगों का वेग भिन्न-भिन्न होता है। इस प्रकार परतों की सीमाओं पर भूकंपीय असंगति मिलती है जहाँ भूकंपीय तरंगों के वेग में अचानक परिवर्तन आता है। संकेंद्रीय परतों में असंगति दोनों कोरों व बाह्य कोर और मेंटल के बीच स्पष्ट है। क्रस्ट की दोनों परतों तथा क्रस्ट व मेंटल के बीच असंगति पाई जाती है। इन असंगति को विभिन्न नामों तथा कोनार्ड, मोहो, रेपटी, गुटेनबर्ग, लेहमन आदि के नाम से जाना जाता है।
उपरोक्त विवरण से स्पष्ट है कि पृथ्वी की आंतरिक संरचना के वैज्ञानिक अध्ययन के लिये भूकंपीय तरंगे सर्वाधिक उपयोगी हैं।
आज़ादी के बाद भारत की झोली में अंधेरे और उजाले दोनों पक्षों का एक विरोधाभासी सम्मिलन था, जिनमें से एक के द्वारा भारत ने विश्व नेतृत्व की नींव रखी और दूसरे के द्वारा कड़े अनुभवों को आत्मसात् किया। चर्चा करें।
उत्तर :
उत्तर की रूपरेखा :
आज़ादी के तुरंत बाद की भारत की स्थिति की भूमिका।
राजनैतिक, सामाजिक, आर्थिक एवं वैदेशिक क्षेत्र में चुनौतियों के पक्ष एवं विपक्ष का उल्लेख।
विभिन्न चुनौतियों से निपटने के लिये भारत द्वारा किया गया प्रयास।
निष्कर्ष।
15 अगस्त, 1947 को भारत गुलामी की दासता से मुक्त हुआ। हमें कई समस्याएँ विरासत में मिलीं। पुराने अनुभवों से सबक लेकर हमने आगे बढ़ने का मार्ग तलाशना शुरू किया। कुछ कर गुज़रने का जज़्बा लिये हम आगे बढ़े और विश्व में हमने अपनी एक अलग पहचान कायम की। 
दासता से मुक्ति के पश्चात् राजनीतिक, सामाजिक, आर्थिक एवं वैदेशिक क्षेत्रों में हमें कई चुनौतियों (अंधेरों) का सामना करना पड़ा। इन समस्याओं में विभाजन से उपजी समस्याएँ, सांप्रदायिकता, कमज़ोर आर्थिक स्थिति, शीत युद्ध के कारण गुटों में विभाजित विश्व राजनीति आदि प्रमुख हैं। ये समस्याएँ आज भी विद्यमान हैं।
यद्यपि उजाले की ओर कदम बढ़ाते हुए हमने बहुत हद तक इन समस्याओं से निपटने के लिये प्रयास किया। इसके तहत मज़बूत संविधान का निर्माण किया गया, सरदार पटेल के नेतृत्व में राज्यों का एकीकरण किया गया, संविधान में सभी वर्गों को प्रतिनिधित्व दिया गया, पंचवर्षीय योजनाओं के माध्यम से आर्थिक विकास को गति प्रदान की गई, कृषि क्षेत्र में आत्मनिर्भरता हेतु हरित क्रांति को अपनाया गया, विश्व राजनीति से अलग तृतीय विश्व को पहचान दिलाने हेतु गुटनिरपेक्ष आंदोलन का शुभारंभ किया गया तथा चीन एवं पाकिस्तान से सफलतापूर्वक अपनी रक्षा की गई।
उपरोक्त कार्यों के फलस्वरूप आज भारत ने अपनी संस्कृति और लोकतांत्रिक मूल्यों के कारण विश्व स्तर पर अपनी एक अलग पहचान कायम की है। हमने एक सॉफ्ट पावर के रूप में विश्व में अपनी पहचान बनाई है। आज पी.पी.पी. के आधार पर भारत विश्व की तीसरी बड़ी अर्थव्यवस्था है। हमारी जी.डी.पी. लगभग 6.5 से 7 प्रतिशत की दर से वृद्धि कर रही है। हमारी परमाणु क्षमता को विश्व बिरादरी ने मान्यता प्रदान की है। भारतीय सेना का विश्व में तीसरा स्थान है। योग के माध्यम से हमने ‘वसुधैव कुटुम्बकम’ की भावना को साकार किया है। 
भारत की सफलता (उजाला) को अंतरिक्ष अनुसंधान के क्षेत्र में भी देखा जा सकता है। 15 अगस्त, 1969 को स्थापित भारतीय अंतरिक्ष अनुसंधान संगठन (इसरो) के प्रयासों से भारत ने अंतरिक्ष तकनीकी के क्षेत्र में विश्व में एक प्रमुख शक्ति के रूप में अपनी पहचान कायम की है।
यद्यपि आज भी भारत में औपनिवेशिक विरासत से मिली कई समस्याएँ बनी हुई हैं फिर भी हमारा कारवां वैश्विक नेतृत्व की ओर (उजाले की ओर) अग्रसर है।
जल संभर प्रबंधन से क्या तात्पर्य है? यह भारत की जल समस्या को सुलझाने में किस प्रकार मदद कर सकता है?
उत्तर :
उत्तर की रूपरेखा :
जल संभर प्रबंधन का अर्थ।
भारत में जल संभर प्रबंधन की आवश्यकता क्यों है?
निष्कर्ष।
जल संभर प्रबंधन से तात्पर्य, मुख्य रूप से, धरातलीय और भौम जल संसाधनों के दक्ष प्रबंधन से है। इसके अंतर्गत बहते जल को रोकना और विभिन्न विधियों, जैसे– तालाब, कुओं आदि के द्वारा भौम जल का संचयन और पुनर्भरण शामिल हैं। जल संभर प्रबंधन के अंतर्गत सभी संसाधनों जैसे– भूमि, जल, पौधे और प्राणियों तथा जल संभर सहित मानवीय संसाधनों के संरक्षण, पुनरुत्पादन और विवेकपूर्ण उपयोग को सम्मिलित किया जाता है
भारत में जल के उपयोग की मात्रा बहुत सीमित है। इसके अलावा,  देश के किसी-न-किसी हिस्से में प्राय: बाढ़ और सूखे की चुनौतियों का भी सामना करना पड़ता है। भारत में वर्षा में अत्यधिक स्थानिक विभिन्नता पाई जाती है और वर्षा मुख्य रूप से मानसूनी मौसम संकेद्रित है।
जल संभर प्रबंधन पानी की उपलब्धता को बढ़ाता है, भूमिगत जल स्तर को नीचा होने से रोकता है, फ्लूओराइड और नाइट्रेट जैसे संदूषकों को कम करके अवमिश्रण भूमिगत जल की गुणवत्ता बढ़ाता है, मृदा अपरदन और बाढ़ को रोकता है। 
केंद्र और राज्य सरकारों ने देश में बहुत से जल संभर विकास और प्रबंधन कार्यक्रम चलाए हैं। इनमें से कुछ गैर सरकारी संगठनों द्वारा भी चलाए जा रहे हैं। ‘हरियाली’ केंद्र सरकार द्वारा प्रवर्तित जल-संभर विकास परियोजना है जिसका उद्देश्य ग्रामीण जनसंख्या को पीने हेतु, सिंचाई,  मत्स्य पालन और वन रोपण के लिए जल संरक्षण के योग्य बनाना है। यह परियोजना लोगों के सहयोग से ग्राम पंचायतों द्वारा निष्पादित की जा रही है।
अलवणीय जल की घटती उपलब्धता और बढ़ती माँग से, सतत पोषणीय विकास के लिए इस महत्वपूर्ण जीवनदायी संसाधन के संरक्षण और प्रबंधन की आवश्यकता बढ़ गई है। भारत को जल संरक्षण के लिये तुरंत कदम उठाने और प्रभावशाली  नीतियाँ लागू करने तथा कानून बनाने की आवश्यकता है। साथ ही जल बचत तकनीकी और विधियों के विकास के अतिरिक्त  प्रदूषण से बचाव के प्रयास भी करने चाहिये। जल संभर विकास, वर्षा जल संग्रहण, जल के पुन: चक्रण तथा पुन: उपयोग और लंबे समय तक इसकी आपूर्ति बनाये रखने के लिए जल के संयुक्त उपयोग को प्रोत्साहित करने की आवश्यकता है।
1789 की फ्राँसीसी क्रांति की प्रचण्ड तरंगों ने न केवल फ्राँस की सामाजिक-आर्थिक-राजनीतिक व्यवस्था को झकझोरा बल्कि अगली दो शताब्दियों तक वे विश्व को भी झकझोरती रहीं। विवेचना करें।
उत्तर :
उत्तर की रूपरेखा :
फ्राँस की क्रांति का परिचय दीजिये।
फ्राँस की क्रांति का फ्राँस व अन्य विश्व पर पड़ने वाले प्रभावों का वर्णन करें।
निष्कर्ष।
1789 ई. की फ्राँसीसी क्रांति विश्व इतिहास की युगान्तकारी घटना है। भीषण बवंडर के रूप में घटित होकर इस क्रांति ने फ्राँस व अन्य विश्व के सामाजिक-आर्थिक-राजनैतिक जीवन को झकझोर कर एक नूतन संसार को जन्म देने में महत्त्वपूर्ण भूमिका निभाई। फ्राँसीसी क्रांति का फ्राँस एवं विश्व पर पड़ने वाले प्रभावों को निम्न प्रकार से देख सकते हैं:
सामाजिक स्तर परः क्रांति के फलस्वरूप फ्राँस में सामंतवादी व्यवस्था की समाप्ति हुई। इसके फलस्वरूप समानता के न्यायोचित सिद्धांत को स्थापित करके साधारण व्यक्तियों को उपयुक्त सामाजिक स्थान प्रदान किया गया। कुलीनों के विशेषाधिकारों की समाप्ति हुई। साथ ही दक्षिण व मध्य अमेरिका में अनेक आंदोलन इससे प्रेरित हुए। अमेरिका में फ्राँसीसी उपनिवेश में दासता की प्रथा समाप्त कर उसे हैती गणतंत्र बनाया गया। इसके अतिरिक्त हॉलैंड से आज़ादी पाने में बेल्जियम, पोलैंड, वेनेजुएला इत्यादि को भी फ्राँसीसी क्राँति ने प्रभावित किया। यूरोप के अन्य देशों में भी सामंतवादी व्यवस्था का अंत अवश्यंभावी हो गया। विशेष लोगों के विशेषाधिकार लगभग सभी यूरोपीय देशों से समाप्त हुए। समानता के इस विचार ने यूरोप के अतिरिक्त विश्व के अन्य देशों को आज तक प्रभावित किया हुआ है। 
आर्थिक स्तर परः कुलीनों के विशेषाधिकारों की समाप्ति के साथ ही कर की समान व्यवस्था का उदय हुआ। यह व्यवस्था आर्थिक समानता के सिद्धांत पर आधारित थी। इसके साथ फ्राँसीसी क्रांति के परिणामस्वरूप पूंजीवादी व्यवस्था का उदय हुआ। इस व्यवस्था ने न केवल फ्राँस अपितु पूरे विश्व को प्रभावित किया। पूंजीवाद ने समाजवादी अर्थव्यवस्था व इन दोनों ने मिश्रित अर्थव्यवस्था जैसी अवधारणाओं के विकास में सहायता प्रदान की। पूंजीवाद-समाजवाद की परिणति के रूप में शीतयुद्ध विश्व को 20वीं शताब्दी के अंत तक प्रभावित करता रहा है।
राजनैतिक स्तर परः फ्राँस की क्रांति ने राजनीतिक क्षेत्र में लोकतंत्र के सिद्धांत का प्रतिपादन किया। राजतंत्र या दैवी सिद्धांतों का अंत कर ‘लोकप्रिय संप्रभुता’ के सिद्धांत को मान्यता दी। क्रांति के उपरांत सभी नागरिक राजनीति में सक्रियता से भाग लेने लगे। मानवाधिकारों की घोषणा, स्वतंत्रता, समानता के सिद्धांतों का प्रतिपादन करके फ्राँस की क्रांति ने व्यक्ति की महत्ता को स्वीकार किया। इन राजनैतिक विचारों ने फ्राँस, यूरोप व अन्य देशों तथा भारत के स्वतंत्रता संग्राम को ऊर्जा प्रदान की। फ्राँस की सामाजिक व्यवस्था में प्रथम व द्वितीय एस्टेट के विशेषाधिकारों की समाप्ति हुई तथा तृतीय एस्टेट (मध्यम वर्ग, किसान इत्यादि) की सामाजिक स्थिति में अल्प सुधार हुआ।
निष्कर्षः इस प्रकार समानता, स्वतंत्रता, लोकतंत्र, लोकप्रिय प्रभुसत्ता, धर्मनिरपेक्षता, कल्याणकारी राज्य इत्यादि फ्राँसीसी क्रांति के उत्तम विचार हैं। ये विचार आज भी विश्व को गतिशीलता प्रदान कर रहे हैं।
इंग्लैंड में उपस्थित उदारवादी राजनीतिक संरचना ने सर्वप्रथम वहाँ पर औद्योगिक क्रांति को प्रेरित किया। समालोचनात्मक परीक्षण करें।
उत्तर :
उत्तर की रूपरेखा :
औद्योगिक क्रांति का अर्थ।
सर्वप्रथम इंग्लैंड में औद्योगिक क्रांति होने के पीछे राजनीतिक कारण किस प्रकार सहायक रहे।
औद्योगिक क्रांति के जिम्मेदार अन्य कारकों का उल्लेख करें।
18वीं सदी में उत्पादन प्रणाली में हुए परिवर्तन से जीवन के विविध क्षेत्रोंजैसे- आर्थिक, सामाजिक, राजनीतिक और सांस्कृतिक क्षेत्र में परिवर्तन को औद्योगिक क्रांति के नाम से जाना जाता है। उत्पादन प्रणाली के मशीनीकरण से श्रम का विभाजन और विशेषीकरण सामने आया, ऊर्जा के नवीन स्रोत विकसित हुए, पूँजीवाद का विकास हुआ।
सर्वप्रथम इंग्लैंड में औद्योगिक क्रांति होने के कई कारण मौजूद थे, किंतु उनमें राजनीतिक कारण प्रमुख था। इंग्लैंड में संवैधानिक राजतंत्र एवं संसदीय शासन प्रणाली थी। यह उदारवादी राजनीतिक संरचना आर्थिक, व्यापारिक गतिविधियों को प्रोत्साहित कर रही थी, जबकि इसी काल-खंड में यूरोप के अन्य देशों में निरंकुश राजतंत्र एवं चर्च व्यवस्था मौजूद थी। अतः औद्योगिक क्रांति के लिये जिस राजनीतिक उदारवाद की आवश्यकता होती है वह अन्य यूरोपीय देशों की तुलना में इंग्लैंड में मौजूद थी।
अनुकूल राजनीतिक दशा के अलावा अन्य कारक भी सर्वप्रथम इंग्लैंड में औद्योगिक क्रांति के लिये उत्तरदायी थे।
इंग्लैंड की अनुकूल भौगोलिक अवस्थिति ने भी औद्योगिक क्रांति को प्रेरित किया। इंग्लैंड की समुद्र तटीय अवस्थिति थी फलतः एक सक्षम नौसेना का विकास हुआ और साथ ही जहाजरानी उद्योग का विकास हुआ। इंग्लैंड की नम जलवायु वस्त्र उद्योग के विकास के लिये अनुकूल थी। अतः इंग्लैंड में औद्योगिक विकास का आधार मौजूद था।
इंग्लैंड की भौगोलिक संरचना प्राकृतिक संसाधनों से युक्त थी। कोयला, लोहा जैसे खनिज एक ही स्थान में मौजूद थे तथा ये औद्योगीकरण के लिये आधारभूत तत्त्व हैं। अतः इंग्लैंड के मशीनीकरण में सुगमता आई।
इंग्लैंड में बड़े-बड़े कृषि फार्मों का निर्माण हुआ जहाँ मशीनों से कृषि कार्य किया गया। अतः उत्पादन में वृद्धि हुई जिससे पूँजी निर्माण संभव हुआ और जिसने औद्योगिक क्रांति को प्रेरित किया।
इंग्लैंड में हुई वैज्ञानिक क्रांति का लाभ भी मिली जिसने कई आविष्कारों के कारण औद्योगिक क्रांति की राह को सुगम बनाया। साथ ही विभिन्न महाद्वीपों में फैले उपनिवेशों ने कच्चे माल की प्राप्ति एवं एक बड़े बाजार के रूप में औद्योगिक क्रांति को प्रोत्साहित किया।
जेट स्ट्रीम से आप क्या समझते हैं? जेट स्ट्रीम के स्थानीय तथा प्रादेशिक मौसम पर पड़ने वाले प्रभावों की विवेचना कीजिये।
उत्तर :
उत्तर की रूपरेखा :
जेट स्ट्रीम का परिचय।
जेट स्ट्रीक का स्थानीय तथा प्रादेशिक मौसम पर पड़ने वाला प्रभाव।
क्षोभमंडल की ऊपरी सीमा में सैकड़ों किलोमीटर की चौड़ी पट्टी में पश्चिम से पूर्व दिशा में प्रवाहित होने वाली लहरदार पवनों को जेट स्ट्रीम कहा जाता है। ऊपरी वायुमंडल में पश्चिम से पूर्व दिशा में जेट स्ट्रीम का परिसंचरण दोनों गोलार्धों में 20° अक्षांश से ध्रुवों के मध्य 7.5 से 14 किमी. की ऊँचाई के बीच होता है।
ग्रीष्मकाल में जेट स्ट्रीम का विस्तार कम हो जाता है तथा यह उत्तर की ओर खिसक जाता है, जबकि शीतलकाल में इसका अधिकतम विस्तार होता है तथा यह 20° अक्षांश तक पहुँच जाता है।
जेट स्ट्रीक के कारण स्थानीय तथा प्रादेशिक मौसम पर पर्याप्त प्रभाव पड़ता है-
जेट स्ट्रीम के कारण धरातलीय चक्रवातों एवं प्रतिचक्रवातों के स्वरूप में परिवर्तन होने से स्थानीय मौसम में उतार-चढ़ाव (बाढ़-सूखा) होता रहता है।
ध्रुवीय वाताग्र जहाँ पर शीतोष्ण चक्रवात तथा तूफान उत्पन्न होते हैं, उनका संबंध उच्च स्तरीय जेट स्ट्रीम से है।
दक्षिण एशिया के मानसून पर जेट स्ट्रीम का महत्त्वपूर्ण प्रभाव होता है। उष्ण कटिबंधीय मानसूनी वर्षा जेट स्ट्रीम से प्रभावित होती है।
जेट स्ट्रीम में वायु का लंबवत संचार दो रूपों में होता है। चक्रवातों में हवा ऊपर उठती है तथा प्रति चक्रवातीय वायु प्रणाली में हवा नीचे बैठती है। इस तरह उच्चतलीय हवा में उपरिमुखी एवं अधोमुखी संचरण होने से क्षोभमंडल एवं समताप मंडल में हवाओं में तेजी से मिश्रण होता है, जिस कारण मानव जनित प्रदूषकों का क्षोभमंडल से समतापमंडल में परिवहन कर दिया जाता है। उदाहरण के लिये ओजोन परत को नष्ट करने वाले क्लोरोफ्लोरो कार्बन का परिवहन जब समताप के निचले भाग में हो जाता है तो वहाँ पर ओजोन क्षरण प्रारंभ हो जाता है। जिसके कारण भूमंडलीय ताप में वृद्धि होने की संभावना रहती है।
क्रीमिया के युद्ध ने इटली के एकीकरण को मूर्त रूप प्रदान किया। विवेचना करें।
उत्तर :
उत्तर की रूपरेखा :
इटली के एकीकरण में क्रीमिया का युद्ध किस प्रकार सहायक हुआ?
इटली के एकीकरण में अन्य सहायक तत्त्वों की भी चर्चा करें।
इटली के एकीकरण में ऑस्ट्रिया सबसे बड़ा अवरोधक था तथा एकीकरण के लिये आवश्यक था कि इटली, ऑस्ट्रिया के प्रभुत्व से मुक्त हो। इटली के एकीकरण को ‘क्रीमिया के युद्ध’ ने उचित अवसर प्रदान किया। वस्तुतः ‘क्रीमिया के युद्ध’ में इंग्लैंड तथा फ्राँस, रूस के विरुद्ध तुर्की की मदद कर रहे थे। इस युद्ध में काबूर ने इंग्लैंड व फ्राँस के पक्ष में बिना शर्त अपनी सेना को भेज दिया जिसके परिणामस्वरूप उसे फ्राँस के साथ मित्रता का अवसर मिला। 
युद्ध की समाप्ति पर पेरिस शांति समझौते में इंग्लैंड, फ्राँस, रूस, ऑस्ट्रिया के साथ काबूर को भी आमंत्रित किया गया। उसने सम्मेलन के समक्ष इटली की दुर्भाग्यपूर्ण स्थिति का चित्रण कर इसके लिये ऑस्ट्रिया को दोषी करार दिया। उसने इटली के प्रश्न को यूरोपीय राजनीति के केंद्र में ला दिया। यहाँ नेपोलियन-||| कबूर से इतना प्रभावित हुआ कि उसने पूछा मैं इटली के लिये क्या कर सकता हूँ? इस प्रकार सम्मलेन में काबूर ने फ्राँस के रूप में एक सहयोगी प्राप्त किया। 
कालांतर में उसने ऑस्ट्रिया के विरुद्ध फ्राँस का सहयोग प्राप्त कर लोम्बार्डी को प्राप्त किया और इस प्रकार एकीकरण की प्रक्रिया आगे बढ़ी। इसलिए कहा गया कि ‘क्रीमिया के कीचड़ से इटली का जन्म हुआ।’ 
इटली के एकीकरण में अन्य कारक भी मौजूद रहे, जैसे-काबूर का यथार्थवादी दृष्टिकोण, जो यह जानता था कि इटली का एकीकरण बिना विदेशी सहायता के संभव नही है। इसलिए काबूर ने विदेशी सहायता की तलाश शुरू की जो उसे क्रीमिया के युद्ध के दौरान मिला। वहीं यंग इटली एवं कर्बोनरी संस्था नें एकीकरण के लिये राष्ट्रीय चेतना का आधार तैयार किया।
पानीपत की तीसरी लड़ाई ने यह फैसला नही किया कि भारत में कौन राज करेगा बल्कि यह तय कर दिया कि कौन शासन नहीं करेगा? विश्लेषण करें।
उत्तर :
उत्तर की रूपरेखा :
पानीपत की तीसरी लड़ाई की भूमिका।
इस लड़ाई का परिणाम और प्रभाव।
पतनोन्मुख मुगल सत्ता को सबसे महत्त्वपूर्ण चुनौती मराठों से मिली। मुगल काल में भारत के विभिन्न क्षेत्रों में उपस्थित शासकों में सर्वाधिक शक्तिशाली शासक मराठा ही थे। मुगल साम्राज्य के विघटन से उत्पन्न रिक्तता को भरने की सामर्थ्य केवल मराठों में ही थी। किंतु यदि मराठा भारत में मुगलों का विकल्प बनने में असफल रहे तो इसका बड़ा कारण 1761 के पानीपत के तीसरे युद्ध में मराठों की करारी हार थी।
1750 के दशक में मराठों का प्रभाव उत्तर भारतीय क्षेत्र में तेजी से बढ़ा। 1752 में इमाद-उल-मुल्क को दिल्ली में वज़ीर बनाने में मराठों ने काफी मदद की। दिल्ली और उसके आस-पास के इलाकों में मराठों का प्रभाव काफी तेजी से बढ़ा। दिल्ली से वे पंजाब की ओर मुड़े जहाँ उस वक्त अफगान शासक अहमद शाह अब्दाली का प्रतिनिधि शासन कर रहा था। मराठों ने अहमद शाह के प्रतिनिधि को भगा दिया। इससे मराठों और अहमद शाह के बीच संघर्ष होना सुनिश्चित हो गया।
मराठों और अहमद शाह के सैनिकों के बीच 14 जनवरी 1961 को पानीपत में युद्ध हुआ। यह युद्ध मराठों के लिये बहुत बड़ा आघात था। उन्हें अपने बेहतरीन सरदारों एवं सैनिकों को खोना पड़ा जिससे उनकी राजनीतिक प्रतिष्ठा को धक्का पहुँचा। सबसे बढ़कर मराठों की इस हार के कारण अंग्रेजी ईस्ट इंडिया कंपनी मजबूत हुई और इस कारण मराठा फिर कभी मुगलों का विकल्प प्रस्तुत करते नहीं नज़र आए।
दूसरी ओर अफ़गानों को भी अपनी विजय का कोई लाभ नहीं मिला। वे भारत में प्रसार तो दूर, पंजाब को भी अपने अधिकार में नहीं रख पाये। इसलिये यह कथन बहुत सही प्रतीत होता है कि पानीपत की तीसरी लड़ाई ने यह तय नहीं किया कि भारत पर कौन शासन करेगा, बल्कि यह तय कर दिया कि भारत में कौन शासन नहीं करेगा।
"अमरावती शताब्दियों से भारतीय संस्कृति की समृद्ध परंपरा को अपने में समेटे हुए है, जिसकी महत्ता आज भी विस्मृत नहीं हुई है।” परीक्षण कीजिये।
उत्तर :
उत्तर की रूपरेखा
अमरावती की संस्कृति का परिचय।
तर्क के साथ दिये गए कथन की वैधता की जाँच करें।
अमरावती एक ऐसा नगर है जो संपन्न सांस्कृतिक विरासत और धरोहर का वहन करता है। इसकी संस्कृति विविध समुदायों, धर्मों, जातियों आदि के मिश्रण का प्रतिनिधित्व करती है। इस नगर को पुण्यक्षेत्र या अमरेश्वरम् भी कहते हैं। अमरावती और इसके निकटस्थ धरणीकोटा का अभिलेखित इतिहास दूसरी शताब्दी ई.पू. पुराना है। यह आंध्र सातवाहनों की राजधानी थी जिन्होंने दूसरी शताब्दी ई. पू. से तीसरी शताब्दी ई. तक शासन किया। सातवाहनों के पतन के बाद आंध्र के इक्ष्वाकु और परवर्ती पल्लव राजाओं ने कृष्णा नदी घाटी पर शासन किया। इसके बाद पूर्वी चालुक्य और तेलुगू चोलों ने इस क्षेत्र पर आधिपत्य जमाए रखा। मध्यकाल में अमरावती कोटा राजाओं के नियंत्रण में था। कोटा राजाओं को 11वीं सदी में काकतीयों ने अपदस्थ कर दिया और अमरावती संयुक्त तेलुगू साम्राज्य का अंग बन गया।
अमरावती को तीन कारणों से पवित्र माना जाता है- कृष्णा नदी, एक महत्वपूर्ण क्षेत्र ‘स्थल महात्यम’ और श्री महालिंगा मूर्ति। इसके अतिरिक्त, वज्रयान के पारंपरिक स्रोतों के अनुसार बुद्ध ने धरनीकोटा/धान्यकटक में उपदेश दिया और कालचक्र महोत्सव आयोजित किया। यह अमरावती की प्राचीनता को 500 ई.पू. तक ले जाता है।
इस नगर के विरासतों में अमरेश्वर मंदिर (भगवान शिव को समर्पित, 15 फीट ऊँचे सफेद संगमरमर के शिव लिंग के रूप में उपस्थित), महाचैत्य (महास्तूप जिसका निर्माण लगभग दूसरी शताब्दी में किया गया एवं जिसमें गूढ़ नक्काशी की गई है और जो भगवान बुद्ध के जीवन और उनकी शिक्षा को प्रतिबिंबित करता है), बौद्ध मूर्तियाँ और तख्ते (जिन पर बौद्ध अभिलेख लिखे हुए हैं) शामिल हैं। अमरेश्वर मंदिर में आयोजित होने वाले प्रमुख उत्सव हैं- महाशिवरात्रि जो ‘माघ बहुला दशमी’ को होता है, नवरात्रि और कल्याण उत्सव। वर्ष 2006 में यहाँ 30वें कालचक्र का आयोजन किया गया और इस आयोजन में दलाई लामा भी आए थे। यह पूरे भारत में उन 12 शहरों/नगरों में से एक है जिन्हें विरासत नगर घोषित किया गया है। हाल ही में इसे आंध्र प्रदेश की राजधानी घोषित किया गया है।